**Și suntem toamnă**

*Camelia Florescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Așa cum s-a rupt din mine strigătul

pentru lemnul din altar

vlăguit de atâta rugă,

pentru sfinții prelinși pe grinzi

ca-ntr-o îmbrățișare de moarte,

tot așa m-am întors din drum .

Analizez atentă ca sub lupă,

cum mă doare lanul de crizanteme

albe ca fecioarele neștiutoare,

ca pașii mamei în drum spre cimitir

unde-l acoperă de șapte ani

cu frunze și lacrimi pe tata.

Mai mereu, mă arde amiaza dorurilor de femeie

plecată în lume copilă,

cuprinzând între două zbateri de inimă

toată fărădelegea și smerenia lumii

în iubiri potrivnice și arcade de timp,

spalate de ploile iertărilor.

Uneori ne numim rătăcire,

aplecați peste sufletele noastre

parcă uitând drumul spre casă.

Dar suntem uitare, Doamne

suntem nefericiți amanți ai timpului

rămas gol și folosit

în cearșafurile noastre de blestem

Și suntem urlet

Și suntem toamnă !